b'\n_START_ARTICLE_\nObadi\n_START_SECTION_\nOpis\n_START_PARAGRAPH_\nSo srednje velike do velike \xc5\xbeu\xc5\xbeelke, podobne pravim muham, pogosto s pisanimi iridescen\xc4\x8dnimi o\xc4\x8dmi. Samce je mo\xc5\xbeno enostavno lo\xc4\x8diti od samic po tem, da se pri samcih o\xc4\x8di stikajo, pri samicah pa so lo\xc4\x8dene. Kri sesajo zgolj samice, ki potrebujejo obrok za razvoj potomstva (enako kot pri komarjih). Pri njih je obustni aparat preoblikovan v bodalo, s katerim zare\xc5\xbeejo v ko\xc5\xbeo \xc5\xbertve in nato poli\xc5\xbeejo kri, ki privre na povr\xc5\xa1ino. Samci se namesto tega prehranjujejo z rastlinskim nektarjem in pelodom._NEWLINE_Samice odlagajo jaj\xc4\x8deca v vodo ali blato, njihove li\xc4\x8dinke so plenilske in lovijo druge manj\xc5\xa1e \xc5\xbeivali. S tem je verjetno povezana njihova posebnost, namre\xc4\x8d sposobnost zaznavanja vodoravno polarizirane svetlobe s spodno stranjo o\xc4\x8des; funkcija tega \xc5\xa1e ni povsem pojasnjena, lahko pa da na ta na\xc4\x8din zaznavajo vodna telesa za odlaganje jaj\xc4\x8dec. Posledi\xc4\x8dno najdemo obade predvsem v vla\xc5\xbenih okoljih, so pa zelo mo\xc4\x8dni in spretni letalci, tako da se z lahkoto selijo.'